Нэхъ кIасэу
Стратегие къэхутэныгъэхэмкIэ центрым и Iэтащхьэ Кудрин Алексей аргуэру къыхелъхьэ цIыхур пенсэ щагъакIуэ ныбжьым хагъэхъуэн хуейуэ. Абы и псалъэхэм ятепщIыхьмэ, апхуэдэу ямыщIмэ, пенсэхэм якIэрыхунущ.
— Мы зэманым цIыхум ику иту иратыр пенсэм кIуэн и пэкIэ къилэжьу щытам и процент 34-рщ. Дунейм къыщалъытэ ар процент 40 и кIэ къимыхуэн хуейуэ. Аращи, пенсэм укIуэным къикIыр уи гъащIэр хуэдищкIэ екIэкIуэнырщ. Ауэ ныбжьыр дымыгъэкIуатэмэ, дэ ари тхузэфIэкIыжынукъым — тхуетыфынур и лэжьапщIэм и процент 20 — 27-рщ, — жиIащ Кудриным иджыблагъэ.
«Илъэс 60-р
жьыгъэ-тIэ?»
Минфиным и унафэщIу щытам къызэригъэлъагъуэмкIэ, иужь илъэси 7-м пенсэхэм трагъэкIуадэм гъэ къэс сом триллиони 2,5-кIэ заIэтащ. Ахъшэ лей къыздрахын щыIэкъым: щIыдагъэм и уасэм хэхъуэркъым, налогхэр къэпIэтынуи къезэгъыркъым.
— ЩытыкIэр апхуэдэ хъуащи, иджырей пенсэхэр ттын щхьэкIэ дэ егъэджэныгъэм, медицинэм, гъуэгущIэхэр ухуэным, ди бынхэм я къэкIуэнур къызэдгъэпэщыным хуэдутIыпщ ахъшэхэр дгъэмэщIэн хуейщ, — жеIэ Кудриным.
Къэгъэлъэгъуапхъэщ СССР-у щытам къытепщIыкIыжа къэрал псоми пенсэ ныбжьым зэрыщыхагъэхъуар, Урысеймрэ Узбекистанымрэ къищынэмыщIауэ.
— Пенсэ щагъакIуэ ныбжьым хэгъэхъуэныр Iэмалыншагъэ къызэрыгуэкI къудейкъым. Ар епхащ гъащIэр нэхъ кIыхь зэрыхъум, цIыхур щылэжьэфыну зэманым илъэси 10 хуэдиз къызэрыхэхъуэм. Иджы илъэс 60 зи ныбжь цIыхур нэхъапэм илъэс 50-м итыр лъэрызехьэу зэрыщытам хуэдэщ. НыбжькIэ сэ схуэдэ куэдым (Кудрин илъэс 57-рэ мэхъу — Ред.) ягу ирихькъым «жьыгъэкIэ пенсэ» псалъэхэр. Ар жьыгъэ-тIэ?! — фIэтелъыджэщ министру щытам.
Правительствэм
идэркъым
Правительствэм щытепсэлъыхьыркъым я лэжьэгъуу щытам и псалъэхэм. Ауэ къоув пенсэ ныбжьым хэгъэхъуэныр ямыдэу. ТегъэщIапIэ нэхъыщхьэри мыращ: пенсэ IэнатIэр апхуэдэу зэтеухуащи, дэтхэнэми игъэкIуатэ хъунущ пенсэ щыкIуэну зэманыр. Абы и фIыгъэкIи коэффициент лей хуатх. ПФР-м и Iэтащхьэ Дроздов Антон иджыблагъэ зэрыжиIащи, илъэс 60 ныбжьым нэса цIыху мини 100 хуэдизым илъэс къэс пенсэ щхьэкIэ къэралым зыхуагъазэркъым.
АрщхьэкIэ гугъуехьхэр къызыхэкIыр демографие щытыкIэр зэрызэIыхьэрщ. ДызыхуэкIуэ илъэси 5 — 10-м лэжьакIуэхэр нэхъ мащIэ хъунурэ пенсионерхэм я бжыгъэм хэхъуэнущ. 2030 гъэм ирихьэлIэу зы лэжьакIуэ цIыхум зы пенсионер хуэзэнкIэ хъунущ.
— Дэ хуэм-хуэмурэ пенсэ ныбжьым хэдгъэхъуэн икIи къыдэхуар жьы хъуахэм — илъэс 70 — 80-м нэсахэм — яхуэдутIыпщын хуейщ, — жеIэ щIэныгъэ-къэхутакIуэ финанс институтым и Iэтащхьэ Назаров Владимир. — Тэмэм хъунт лажьэхэмрэ зи улахуэр мыцIыкIухэмрэ яхуэзэ ахъшэр щытыкIэ гугъум къихутахэм трагуэшэныр.
Бжыгъэхэм я гугъу пщIымэ, Кудриным къыхелъхьэ цIыхухъухэми цIыхубзхэми я деж пенсэ ныбжьыр илъэс 63-м щынагъэсыну — илъэс къэс мази 3-6-кIэ къаIэтурэ
«Дэ ахъшэ диIэщ!»
Урысейм и Пенсэ фондым щадакъым Кудриным и псалъэхэр.
«Пенсэ фондым пенсионер, социальнэ ахъшэ зрат псоми быдэу яжреIэ ПФР-м и чэзум икIи кIэрымыхуу пенсэ лIэужьыгъуэ псори зэритынур. Пенсэхэм илъэс къэс хэхъуэну къудейщ. ПенсэкIэ я пщэ далъхьэжа къалэн псори финансхэмкIэ щIэгъэбыдащ. ПФР-м и бюджетыр зэпэшэчащ», — къыщыгъэлъэгъуащ фондым и пресс-IуэхущIапIэм къита хъыбарым.
АрщхьэкIэ ПФР-м и хэщIхэр и хэхъуэхэм нэхърэ мы зэманым сом триллиони 3 хуэдизкIэ нэхъыбэщ. ЗыхущыщIэр бюджетым къыхокI.
Къэралым нэхъ мащIэ щохъу лэжьакIуэхэр. Апхуэдэу щыщыткIэ, ахъшэу къыхахри нэхъ мащIэщ. НэгъуэщI зы лъэныкъуэкIэ убгъэдыхьэмэ, бизнес щэхур утыку кърашэну хущIокъу. Абы ахъшэм хигъэхъуэнущ. Сыт хуэдэу щымытми, къэралым и экономикэм и иджырей щытыкIэм пенсэхэр и чэзум ятыныр къызэригъэпэщыфми, абыхэм хэпщIыкIыу хигъэхъуэн хузэфIэкIынукъым.
Беляков Евгений.
«Комсомольская правда»
